《霜螯用欧阳子咏车螯诗韵》
清代·许传霈

西风乍起香稻熟，临流蟹簖好生涯。霜凝连朝双螯足，佐酒立办付咄嗟。

草泥郭索占鸿爪，筐筥剖擘比寒瓜。厥物表里澄黑白，经秋豪甲饱精华。

凛凛寒威真味入，霏霏玉屑琼浆加。姜桂有时除辣性，和调饪谱理无差。

妒杀枫江老渔户，烹鲜炉火饫家家。匕箸搔爬夺专席，肌肤细腻胜瓠巴。

我闻江淮产佳种，欧阳螯食别名车。依然清脆适口腹，未必肃杀厉齿牙。

天生公子秉秋气，拳丁披甲食鱼虾。如仗大钺戮鳞介，俨拥神剑捐莫邪。

乌啼月落队行出，潮迎江头风景誇。不困篱菊影形瘦，绝胜岭梅冻欲花。

纵有八跪清斫雪，谁作波势起吧呀。盾甲自卫终须解，荻芦夜战静不哗。

右手持来发豪兴，当年吏部举止遐。会友高歌醉夜半，冷图茅屋聚团沙。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。